b'\n_START_ARTICLE_\nSusan Gerbic\n_START_SECTION_\nSkepti\xc4\x8dni aktivizem\n_START_PARAGRAPH_\nSusan Gerbic je odrasla v kraju Salinas v Kaliforniji, kjer je pripadala lokalni baptisti\xc4\x8dni skupnosti. Njeno zanimanje za nadnaravne teme se je za\xc4\x8delo, ko so jo prestra\xc5\xa1ila poro\xc4\x8dila o spontanem v\xc5\xbeigu ljudi, \xc2\xbbideja, da bi lahko hodili po ulici in nenadoma, bum!\xc2\xab Za ameri\xc5\xa1ko revijo Skeptical Inquirer je povedala, da je bila njena verska vzgoja prvi\xc4\x8d izzvana v poznih najstni\xc5\xa1kih letih, ko se je prvi\xc4\x8d sre\xc4\x8dala z izrazom\xc2\xa0\xc2\xbbateist\xc2\xab: v prvem letniku srednje \xc5\xa1ole ji je razrednik povedal, da je ateist, ona pa te besede do takrat ni \xc5\xa1e nikoli sli\xc5\xa1ala. Ko je ugotovila, da obstajajo tudi druge osebe, ki razmi\xc5\xa1ljajo kot ona, je o tej temi prebrala vse, kar je lahko. Leta 1996 je za\xc4\x8dela brati revijo Skeptical Inquirer, ki je bila klju\xc4\x8dna za njeno transformacijo v znanstvenega skeptika._NEWLINE_Leta 2000 se je Susan Gerbic udele\xc5\xbeila svoje prve konference, \xc2\xbbSkeptic\'s Toolbox\xc2\xab, ki je potekala v kraju Eugene, Oregon, ZDA. Po tem, ko se je udele\xc5\xbeila treh kri\xc5\xbearjenj v okviru Izobra\xc5\xbeevalne fundacije Jamesa Randija (ang. James Randi Educational Foundation) in ve\xc4\x8d sre\xc4\x8danj, imenovanih \xc2\xbbThe Amaz!ng Meeting\xc2\xab, ki jih je sponzorirala ista fundacija, je spoznala, da \xc5\xbeeli kot skeptik storiti ve\xc4\x8d, zato se je usmerila v urejanje Wikipedije. Pozneje je ustanovila in \xc5\xa1e vedno vodi skupino Gverilski skepticizem na Wikipediji, s \xc4\x8demer je postala vplivna \xc4\x8dlanica skepti\xc4\x8dne skupnosti in svetovalka pri programu Committee for Skeptical Inquiry ameri\xc5\xa1ke neprofitne organizacije Center for Inquiry. Februarja 2018 so jo v ameri\xc5\xa1ki neprofitni znanstveni organizaciji Center For Inquiry, ki se zavzema za spodbujanje sekularne dru\xc5\xbebe, osnovane na znanosti, imenovali za \xc4\x8dlanico.\n_START_SECTION_\nGverilski skepticizem na Wikipediji\n_START_PARAGRAPH_\nSusan Gerbic je ustanoviteljica in vodja projekta Gverilski skepticizem na Wikipediji (ang. Guerrilla Skepticism on Wikipedia, okraj\xc5\xa1ano GSoW), ki je namenjen izbolj\xc5\xa1anju vsebine Wikipedije z izbolj\xc5\xa1anjem in ustvarjanjem \xc4\x8dlankov, ki odra\xc5\xbeajo ideale znanstvenega naturalizma in znanstvenega skepticizma. V sklopu projekta so uredniki Wikipedije do leta 2019 v ve\xc4\x8d jezikih napisali ali v celoti predelali \xc5\xbee ve\xc4\x8d kot 1000 strani Wikipedije, ki so skupno generirali ve\xc4\x8d kot 60 milijonov ogledov. Ameri\xc5\xa1ka revija Wired je julija 2018 poro\xc4\x8dala, da na projektu sodeluje ve\xc4\x8d kot 120 mednarodnih urednikov._NEWLINE_Projekt Gverilski skepticizem na Wikipediji se je za\xc4\x8del maja 2010. Idejo za organizirano urejanje Wikipedije je prispeval znani ameri\xc5\xa1ki skeptik Tim Farley po tem, ko je Susan Gerbic izrazila svojo frustriranost glede obi\xc4\x8dajnega urejanja Wikipedije in neintuitivnosti za nove uporabnike. Tako je na platformi Facebook in preko elektronske po\xc5\xa1te za\xc4\x8dela z neposrednim treningom novih urednikov Wikipedije. Imena Gverilski skepticizem na Wikipediji sta se domislila Susan Gerbic in ameri\xc5\xa1ki mentalist ter skeptik Mark Edward, z njim pa sta \xc5\xbeelela izraziti tip skepti\xc4\x8dnega aktivizma, ki je individualen in pristen. _NEWLINE_Cilj \xc4\x8dlanov GSoW je v splo\xc5\xa1nih medijih prepoznati pomembne skepti\xc4\x8dne ali znanstvene \xc4\x8dlanke, ki bi lahko slu\xc5\xbeili kot pomembne reference, in jih nato navajati na straneh Wikipedije. Gerbic tak\xc5\xa1ne spremembe imenuje "vzvratno urejanje", saj gre za obraten proces obi\xc4\x8dajnemu postopku pisanja, v katerem urednik dela na samo enem \xc4\x8dlanku Wikipedije in ga izbolj\xc5\xa1a z referencami iz \xc5\xa1tevilnih virov. Uredniki GSoW i\xc5\xa1\xc4\x8dejo s skepticizmom povezane \xc4\x8dlanke, ki so potrebni izbolj\xc5\xa1ave, ob tem med seboj pogosto delijo svoj napredek in druga\xc4\x8de sodelujejo. V\xc4\x8dasih intervjuvajo znane osebe, da bi tako izbolj\xc5\xa1ali citiranost in vire informacij.\n_START_SECTION_\nJasnovidni mediji\n_START_PARAGRAPH_\nSusan Gerbic velik del svojega skepti\xc4\x8dnega aktivizma posve\xc4\x8da jasnovidnim medijem, ki jih imenuje \xc2\xbbvampirji \xc5\xbealovanja\xc2\xab, saj pre\xc5\xbeijo na obupane dru\xc5\xbeine, ki bi storile vse, da bi se pogovarjale s svojimi najbli\xc5\xbejimi ali pla\xc4\x8dale karkoli, da bi na\xc5\xa1le pogre\xc5\xa1anega otroka. Leta 2018 je Susan Gerbic v spletnem \xc4\x8dlanku za revijo Skeptical Inquirer povzela obi\xc4\x8dajne tehnike, ki jih mediji uporabljajo za doseganje svojih u\xc4\x8dinkov: ti segajo od izkori\xc5\xa1\xc4\x8danja na\xc4\x8dina obdelovanja informacij v \xc4\x8dlove\xc5\xa1kih mo\xc5\xbeganih, do uporabe t. i. hladnega in vro\xc4\x8dega branja._NEWLINE_Aktivna je v javnem razkrivanju znanih medijev. Leta 2012 je skupaj s prijateljem skeptikom Markom Edwardom organizirala protest proti Sylviji Browne, ko je le-ta 13. julija nastopala v Las Vegasu. Protestu se je priklju\xc4\x8dilo \xc5\xa1e nekaj znanih skeptikov, med njimi Benjamin Radford, Ross Blocher, Bob Blaskiewitz in Jay Diamond. Skupina je med protestom delila letake, v katerih so razlo\xc5\xbeili tehnike hladnega branja in napa\xc4\x8dna predvidevanja Sylvije Browne. Leta 2015 je Susan Gerbic organizirala \xc2\xbboperacijo krompirjevi kroketi\xc2\xab\xc2\xa0(ang. Operation Tater Tot), v kateri je k sodelovanju privabila ve\xc4\x8d znanih skepti\xc4\x8dnih aktivistov, ki so napisali \xc4\x8dlanke o jasnovidnem mediju s svojo televizijsko oddajo, Tylerju Henryju. Povod za akcijo je bilo opa\xc5\xbeanje, da poizvedovanje z Googlovim iskalnikom vrne samo pozitivne in nekriti\xc4\x8dne \xc4\x8dlanke o Tylerju Henryju, Susan Gerbic pa je \xc5\xbeelela vzpostaviti uravnote\xc5\xbeeno poro\xc4\x8danje o tem jasnovidnem mediju, ki bi popravilo izkrivljeno sliko obi\xc4\x8dajnih medijev. Med skeptiki, ki so prispevali k akciji, so bili Sharon Hill, Hemant Mehta, Jerry Coyne, Caleb Lack, Stephen Propatier in David Gorski. _NEWLINE_Susan Gerbic je organizirala ve\xc4\x8d akcij, v katerih se je v namen razkrinkanja prevar, pretvarjala, da je obi\xc4\x8dajna stranka medijev. Tako je leta 2014 organizirala \xc2\xbboperacijo \xc4\x8dmrlj\xc2\xab\xc2\xa0(ang. Operation Bumblebee"), v kateri je s sodelavci ustvarila la\xc5\xbene identitete skupine sorodnikov, vklju\xc4\x8dno z njihovo preteklostjo in slikovnim materialom. Nato se je v kraju San Jose v Kaliforniji, v dru\xc5\xbebi dveh sodelavcev udele\xc5\xbeila dogodka medija Chipa Coffeya. Pred dogodkom so se v gne\xc4\x8di prisotnih ti trije sodelavci pogovarjali o njihovih izmi\xc5\xa1ljenih umrlih sorodnikih. Chip Coffey je nato med dogodkom trdil, da se je pogovarjal z umrlimi sorodniki vseh treh, s \xc4\x8demer so dokazali prislu\xc5\xa1kovanje Coffeyevih sodelavcev. Leta 2015 je Susan Gerbic organizirala \xc2\xbboperacijo kornet\xc2\xab\xc2\xa0(ang. Operation Ice Cream Cone) in v ta namen pridobila pomo\xc4\x8d ateisti\xc4\x8dne in skepti\xc4\x8dne aktivistke Heather Henderson. Susan Gerbic je s sodelavci, vendar brez vednosti Heather Henderson, ustvarila ve\xc4\x8d povezanih Facebook strani z la\xc5\xbenimi profili, med katerimi so nekateri sledili znanim jasnovidnim medijem. Nato se je pod pretvezo, da je \xc5\xbealujo\xc4\x8da mati umrlega 13 letnika, Heather Henderson udele\xc5\xbeila zasebne seanse jasnovidnega medija Tima Brauna, v kateri je trdil, da komunicira z njenim umrlim otrokom. Susan Gerbic in njeni sodelavci so na ta na\xc4\x8din ustvarili slepi poskus, v katerem Heather Henderson ni vedela ni\xc4\x8d o \xc2\xbbsvoji\xc2\xab\xc2\xa0Facebook strani ter tako Timu Braunu med seanso ni mogla dati informacij z nje, zavedno ali nezavedno. Z dovoljenjem snemanja seanse so ugotovili, da Tim Braun sicer ni uporabljal informacij z la\xc5\xbene Facebook strani (kar bi bilo t. i. vro\xc4\x8de branje), se je pa zmotil pri vsaki trditvi, ki jo je dal Hendersonovi glede njenega la\xc5\xbenega umrlega otroka. Zvo\xc4\x8dni posnetek seanse je v celoti na voljo na portalu YouTube._NEWLINE_Susan Gerbic je marca leta 2017 organizirala \xc2\xbboperacijo pizza \xc5\xbeepek\xc2\xab\xc2\xa0(ang. Operation Pizza Roll), ko je s sodelavci spet ustvarila povezane la\xc5\xbene Facebook profile. Nato je v dru\xc5\xbebi prijatelja skeptika Marka Edwarda obiskala dogodek jasnovidnega medija Thomasa Johna. Tam sta razkrinkala njegovo uporabo t. i. vro\xc4\x8dega branja. Pokazala sta namre\xc4\x8d, da se Thomas John vnaprej pripravi na goste njegovih dogodkov, saj je o Gerbicevi in Edwardu pridobil podatke iz \xc2\xbbnjunih\xc2\xab\xc2\xa0la\xc5\xbenih Facebook profilov in med dogodkom trdil, da ju je prepoznal kot zakonca Susanno in Marka Wilsona ter trdil, da dobiva informacije od njunih umrlih, a neresni\xc4\x8dnih sorodnikov. Ta primer je v medijih spro\xc5\xbeil velik odziv. \xc5\xa0e pred prvim poro\xc4\x8danjem v The New York Times pa je ta \xc4\x8dasopis organiziral \xc5\xa1e eno identi\xc4\x8dno operacijo, v kateri je sodeloval tudi njihov novinar Jack Hitt. \xc2\xbbOperacija breskvina ko\xc5\xa1\xc4\x8dica\xc2\xab\xc2\xa0(ang. Operation Peach Pitt) je bila namenjena razkrinkanju jasnovidnega medija Matta Fraserja. Kot v primeru Thomasa Johna, so tudi tukaj odkrili enake prijeme zavajanja.\n_START_SECTION_\nDrugo\n_START_PARAGRAPH_\nSusan Gerbic je pobudnica in soustanoviteljica ameri\xc5\xa1kega skepti\xc4\x8dnega dru\xc5\xa1tva Monterey County Skeptics (MCS). Dru\xc5\xa1tvo MCS je izpeljalo ve\xc4\x8d javnih akcij, namenjenih demonstraciji nedelovanja homeopatskih pripravkov. Tako so leta 2010 javno vzeli 15 kratnik predpisane koli\xc4\x8dine homeopatskega pripravka Boiron 30C, ki naj bi bil narejen iz strupene rastline vol\xc4\x8dja \xc4\x8de\xc5\xa1nja (Atropa belladonna), leta 2011 pa je 100 somi\xc5\xa1ljenikov javno vzelo 15-kratnik predpisane koli\xc4\x8dine homeopatskega kofeinskega pripravka. Dru\xc5\xa1tvo MCS je od leta 2015 priredilo ve\xc4\x8d skepti\xc4\x8dnih dogodkov, namenjenih dru\xc5\xbeenju in spoznavanju somi\xc5\xa1ljenikov ter predavanjem znanih skeptikov._NEWLINE_Susan Gerbic je aktivna promotorka skepti\xc4\x8dnih in znanstvenih konferenc in dogodkov, med drugim je izjavila, da \xc2\xbbvemo, da so na\xc5\xa1e najve\xc4\x8dje premo\xc5\xbeenje ljudje\xc2\xab.\n_START_SECTION_\nKritike v javnosti\n_START_PARAGRAPH_\nSkepti\xc4\x8dni aktivizem Susan Gerbic je naletel na kritike s strani zagovornikov alternativne medicine in nadnaravnih pojavov._NEWLINE_V intervjuju s Timom Farleyem je Susan Gerbic izjavila, da razume frustracije, ki jih javne osebnosti ob\xc4\x8dutijo ob tem, saj so \xc4\x8dlanki na Wikipediji izven njihove kontrole, vendar meni, da obto\xc5\xbebe teh ljudi na njen ra\xc4\x8dun, ve\xc4\x8dinoma izvirajo iz nerazumevanja pravil Wikipedije. \xc2\xbbWikipedija potrebuje urednike...\xc2\xab\xc2\xa0in\xc2\xa0\xc2\xbbpsevdoznanost mora biti dobro podprta, preden jo lahko vklju\xc4\x8dimo v \xc4\x8dlanek. Tudi skeptikom izbri\xc5\xa1ejo spremembe, \xc4\x8de te niso podprte z ustreznimi viri. Wikipedija je preve\xc4\x8d pomembna, da bi jo vandalizirali... za vse nas je preve\xc4\x8d pomembna, da bi jo ignorirali.\xc2\xab\n_START_SECTION_\nZasebno \xc5\xbeivljenje\n_START_PARAGRAPH_\nStari star\xc5\xa1i Susan Gerbic so rojeni v Sloveniji. V ZDA so emigrirali v za\xc4\x8detku 20. stoletja. O\xc4\x8de Susan Gerbic se je leta 1918 rodil v kraju Euclid, v zvezni dr\xc5\xbeavi Ohio, kjer je ob slovenskem materinem jeziku odra\xc5\xa1\xc4\x8dal v imigrantskih soseskah. Za rakom je umrl leta 1989. Susan Gerbic je leta 2013 naznanila, da je zbolela za rakom dojk. Decembra 2013 je opravila 20 tednov kemoterapije za rak druge stopnje, marca 2014 pa 33 obsevanj.'